Illum, il-Kummissjoni Ewropea bagħtet għall-konsultazzjoni l-abbozz tal-proposta lill-Istati Membri, biex testendi sal-31 ta' Diċembru 2021 il-Qafas Temporanju tal-Għajnuna mill-Istat li inizjalment ġie adottat fid-19 ta' Marzu 2020 u biex tkompli taddatta l-kamp ta' applikazzjoni tiegħu, biex tiġi sostnuta l-ekonomija fil-kuntest tal-pandemija tal-coronavirus. Il-Viċi President Eżekuttiv Margrethe Vestager, inkarigata mill-politika tal-kompetizzjoni qalet “Hekk kif it-tieni mewġa tal-pandemija tal-coronavirus tkompli taffettwa bil-kbir lil ħajjitna, in-negozji fl-Ewropa għandhom bżonn ta' aktar appoġġ biex jegħlbu l-kriżi. Huwa għalhekk li qed nipproponu li ntawlu l-Qafas Temporanju tal-Għajnuna mill-Istat sal-31 ta' Diċembru 2021 u li nżidu l-ammonti ta' għajnuna disponibbli għall-kumpaniji permezz ta' ċerti miżuri, biex niżguraw li jibqa' jkun hemm appoġġ effikaċi. Se niddeċiedu dwar it-triq 'il quddiem filwaqt li nieħdu inkonsiderazzjoni l-fehmiet tal-Istati Membri kollha u l-ħtieġa li nżommu kompetizzjoni effettiva fis-Suq Uniku.” Fid-dawl tal-persistenza u l-evoluzzjoni tal-pandemija tal-coronavirus, il-Kummissjoni qed tivvaluta l-ħtieġa li tkompli testendi l-Qafas Temporanju u li tkompli tadatta l-kamp ta' applikazzjoni tiegħu għall-ħtiġijiet li qed jevolvu tan-negozji, filwaqt li żżomm salvagwardji biex tippreserva l-kompetizzjoni effettiva. L-abbozz tal-proposta jqis il-feedback inizjali li wasal mingħand l-Istati Membri permezz ta' stħarriġ imniedi mill-Kummissjoni f'Diċembru 2020 biex tara l-opinjoni tagħhom dwar l-implimentazzjoni tal-Qafas Temporanju tal-Għajnuna mill-Istat. Abbażi ta' dan, il-Kummissjoni bagħtet abbozz ta' proposta lill-Istati Membri għall-konsultazzjoni, li jinkludi: L-Istati Membri issa għandhom il-possibbiltà li jikkummentaw dwar l-abbozz tal-proposta tal-Kummissjoni. Informazzjoni ġenerali Il-Qafas Temporanju ġie emendat l-ewwel darba fit-3 ta' April 2020 biex jiżdiedu l-possibbiltajiet ta' għajnuna pubblika għar-riċerka, l-ittestjar u l-produzzjoni ta' prodotti rilevanti, biex tiġi miġġielda l-pandemija tal-coronavirus, biex jitħarsu l-impjiegi u biex tkompli tiġi sostnuta l-ekonomija. Fit-8 ta' Mejju 2020, il-Kummissjoni adottat it-tieni emenda li testendi l-kamp ta' applikazzjoni tal-Qafas Temporanju għal miżuri ta' rikapitalizzazzjoni u tad-dejn subordinat. Fid-29 ta' Ġunju 2020, il-Kummissjoni adottat it-tielet emenda li testendi l-kamp ta' applikazzjoni tal-Qafas Temporanju biex ikomplu jiġu appoġġati l-kumpaniji mikro, żgħar u n-negozji l-ġodda, u jiġu inċentivati l-investimenti privati. Fit-13 ta' Ottubru 2020, il-Kummissjoni estendiet il-Qafas Temporanju sat-30 ta' Ġunju 2021 (bl-eċċezzjoni tal-miżuri ta' rikapitalizzazzjoni li jistgħu jingħataw sat-30 ta' Settembru 2021) u ppermettiet li l-Istati Membri jkopru parti mill-ispejjeż fissi mhux koperti tal-kumpaniji affettwati mill-kriżi.